Slim vang sy baas vir dié ‘dronkbestuurder’Argieffoto Foto: stevepb, Pixabay ŉ Beweerde dronkbestuurder wou glo Kaapstad-metropolisiebeamptes die afgelope naweek om die bos lei, maar was onsuksesvol. JP Smith, burgemeesterskomiteelid vir veiligheid en sekuriteit, het gesê die man wou homself as ŉ passasier voordoen, maar hy kon metropolisiebeamptes nie mislei nie. “Beamptes was Sondag op patrollie in Bishop Lavis toe hulle gesien het ŉ wit Toyota Venture verontagsaam ŉ verkeersteken. Hulle het die bestuurder versoek om af te trek, en het toe gesien hoe hy van die bestuurder se sitplek oorskuif na die passasiersitplek,” het Smith gesê. “Hulle het vinnig ontdek waarom hy dit gedoen het – hy was onder die invloed van alkohol.” Die man is by Bishop Lavis-polisiestasie aangehou. Hy was een van 21 persone wat die naweek deur die metropolisie in hegtenis geneem is in verband met dronkbestuur. Kaapstad se verkeersdiens het 46 verdagtes vir dronkbestuur in hegtenis geneem, insluitend 29 by ŉ padblokkade in Kuilsrivier. “Dronkbestuur is steeds een van ons grootste probleme. Daar was ŉ toename van 15% in die getal inhegtenisnemings die afgelope finansiële jaar. Dit plaas geweldige druk op ons hulpbronne, aangesien elke persoon wat in hegtenis geneem word, by ŉ polisiestasie ingeboek moet word, hul bloed moet getrek word of ŉ asemtoets moet ingedien word en die persoon moet dan in hegtenis geneem word. Die betrokke beampte moet die verdagte deurgaans vergesel, wat beteken beamptes kan nie aktief patrollie doen nie.”